Pulp Fiction

Pulp Fiction er en amerikansk film fra 1994 instrueret af Quentin Tarantino. Pulp Fiction blev en enorm publikumssucces, måske fordi den på mange måder var en banebrydende film på grund af sin blanding af rå vold og hurtig, humoristisk og til tider absurd dialog samt mængder af referencer til popkultur.

Historien i Pulp Fiction blander flere forskellige handlingsforløb og er bemærkelsesværdig ved, at handlingsforløbet ikke er kronologisk fremadskridende men flere gange springer i tid.

Pulp Fiction blev et stort comeback til John Travolta, der blev nomineret til en Oscar for bedste mandlige hovedrolle, mens to af filmens medvirkende, Samuel L. Jackson og Uma Thurman, blev nomineret til hhv. bedste mandlige og kvindelige birolle. I alt blev Pulp Fiction nomineret til syv Oscars i 1994. Quentin Tarantino og Roger Avary fik prisen for bedste originalmanuskript. Ved Filmfestivalen i Cannes vandt filmen Den Gyldne Palme.

Oversigt 

Der er tre adskilte, men dog sammenhængende hovedforløb i Pulp Fiction. I det første har lejemorderen Vincent Vega, (John Travolta) hovedrollen. I nr. to indtager bokseren Butch Coolidge,  (Bruce Willis), scenen, og i det tredje plot, er det Vegas makker, Jules Winnfield, (Samuel L. Jackson), der har hovedrollen.

Hvert plot består af forskellige hændelsesforløb, men hænger sammen og krydser hinanden på forskellig vis. Filmen starter med et par, "Pumpkin" og "Honey Bunny", der begår et røveri i en diner, hvorefter den går over i historierne om Vincent, Butch og Jules samt en række vigtige bipersoner, bl.a. gangsteren Marsellus Wallace (Ving Rhames), dennes kone Mia Wallace (Uma Thurman) og Winston Wolf (Harvey Keitel), som løser problemer for underverdenen. Filmen slutter, hvor den begyndte, dvs. i dineren, hvor Vincent og Jules er smuttet ind for at få en bid brød og bliver involveret i røveriet. Der er i alt syv sekvenser, hvoraf de tre hovedforløb introduceres med mellemtitler på sort skærm:

 Prolog—Dineren (i)
 Forspil til "Vincent Vega and Marsellus Wallace's Wife"
 "Vincent Vega and Marsellus Wallace's Wife"
 Forspil til "The Gold Watch" (a—flashback, b-nutid)
 "The Gold Watch"
 "The Bonnie Situation"
 Epilog—Dineren (ii)

Hvis historierne blev fortalt kronologisk, ville rækkefølgen være: 4a, 2, 6, 1, 7, 3, 4b, 5. Sekvenserne 2 og 6 overlapper delvist hinanden og fortæller historien fra forskellige synsvinkler. Det samme gælder sekvenserne 1 og 7. Det sidste gør, at filmen nærmest slutter en cirkel, idet epilogen i dineren overlapper og afslutter den afbrudte historie i prologen.

Medvirkende 
 Bruce Willis som Butch Coolidge
 John Travolta som Vincent Vega
 Samuel L. Jackson som Jules Winnfield
 Uma Thurman som Mia Wallace
 Quentin Tarantino som Jimmie Dimmick
 Ving Rhames som Marsellus Wallace
 Harvey Keitel som Winston Wolf
 Christopher Walken som Captain Coons 
 Tim Roth som Pumpkin 
 Amanda Plummer som Honey-Bunny
 Eric Stoltz som Lance
 Peter Greene som Zed 
 Rosanna Arquette som Jody
 Maria de Medeiros som Fabienne

Priser 
 Den Gyldne Palme ved Filmfestivalen i Cannes.
 Bedste orignalmanuskript ved Oscaruddelingen.
 Bedste manuskript ved Golden Globes

Eksterne henvisninger 
 Officiel side 
 

Amerikanske film fra 1994
Film instrueret af Quentin Tarantino
De Gyldne Palmer